text: Kunde: Jeg er rystet! 
  14 juni 2015 kl. 11.15
  Kunde i Sønderjysk Forsikring gennem 40 år langer ud efter bestyrelsens flytteplaner. Han kalder begrundelsen for "søgt"
  Jeg er rystet. 
  Sådan begynder et læserbrev fra Svend Erik Petersen, Sønderborg. Han har været kunde i det lokale forsikringsselskab i 40 år. Men nu er det slut. Hvis man på den snarlige ekstraordinære generalforsamling tager den endelige beslutning om at flytte til Aabenraa.
  - Så er jeg på ingen måde bundet til det selskab og vil straks tage kontakt til anden forsikringsudbyder i Sønderborg, skriver han i et læserbrev til TV SYD.
  Bestyrelsen peger på, at man med et hovedsæde i Aabenraa får en bedre placering blandt andet med en større eksponering overfor bilisterne.
  Men Svend Erik Petersen mener, at begrundelsen for at flytte til Aabenraa er "søgt" og skriver: 
  "- Er ledelsen gået fra forstanden - eller har de fået et tilbud fra Aabenraa kommune?
  Jeg håber delegeret-forsamlingen er klogere end bestyrelsen. I modsat fald opfordrer jeg kunderne i Sønderjysk Forsikring om at følge mit eksempel."
  Sønderborgs borgmester Erik Lauritzen er ikke begejstret over tabet af så mange arbejdspladser. Heller ikke han forstår, at flytningen er en nødvendighed.
  
  